คปภ.ชี้ยุคทองประกันอาเซียน
เศรษฐกิจโตดันเบี้ยพุ่ง3เท่า ดึงนักลงทุนใหม่เข้าชิงตลาด
14 ธ.ค. 2555

เศรษฐกิจโตดันเบี้ยพุ่ง3เท่า ดึงนักลงทุนใหม่เข้าชิงตลาด
นายทะเบียนประกันภัยอาเซียนเร่งปรับเกณฑ์รองรับแนวโน้มธุรกิจโตทะลัก 3 เท่า
ผลการประชุมประจำปีนายทะเบียนประกันภัยอาเซียนครั้งที่ 15 ทั้ง 10 ประเทศ ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ไทยเป็นเจ้าภาพ เน้นแลกเปลี่ยนกฎระเบียบการกำกับภาคธุรกิจระหว่างกัน เพื่อนำไปศึกษาปรับปรุงให้ใกล้เคียงกันในอนาคตไม่ใช่ในเร็วๆ นี้
ทั้งนี้ เพื่อรองรับการทำธุรกิจระหว่างกัน และรองรับการเติบโตของธุรกิจประกันภัยที่แต่ละประเทศมีแนวโน้มเติบโตอย่างมาก โดยเฉพาะการประกันรถยนต์ภาคบังคับข้ามแดนที่ให้ความคุ้มครองผ่านแดนระหว่างกันอยู่แล้ว จะพัฒนาความร่วมมือมากขึ้น
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า มีการหารือถึงความร่วมมือในเรื่องระบบการประกันภัยรถยนต์ภาคบังคับ เพราะเมื่อเปิดประชาคมเศรษฐกิจอาเซียน (เออีซี) ประชาชนต้องเดินทางผ่านไปมาระหว่างกันมากขึ้น จึงต้องร่วมมือกันทั้งหน่วยงานกำกับดูแลและภาคเอกชน 
นายประเวช องอาจสิทธิกุล เลขาธิการ คปภ. กล่าวว่า ประกันภัยรถยนต์ภาคบังคับของไทยจะไม่คุ้มครองทรัพย์สินบุคคลที่ 3 เหมือนบางประเทศ จึงมีการศึกษาถึงการปรับให้เงื่อนไขกรมธรรม์คล้ายคลึงกัน เพื่อให้บริการแก่ประชาชนได้ง่ายขึ้น 
สำหรับรายงานสรุปธุรกิจแต่ละประเทศมีแนวโน้มเติบโต ซึ่งตลาดอาเซียนถือเป็นตลาดเกิดใหม่ที่คาดว่าเศรษฐกิจและธุรกิจประกันภัยจะเติบโต 3 เท่าของประกันภัยในประเทศที่เจริญแล้ว และหากเทียบกับผลิตภัณฑ์มวลรวมในประเทศ (จีดีพี) จะเติบโตเป็น 2 เท่าของจีดีพีโลก จากการที่นักลงทุนจากประเทศต่างๆ ทั่วโลกหันเข้ามาลงทุนในอุตสาหกรรมต่างๆ ในอาเซียนเพิ่มขึ้น ทำให้ความต้องการซื้อประกันภัยป้องกันความเสี่ยงเพิ่มขึ้น
นายสาระ ล่ำซำ นายกสมาคมประกันชีวิตไทย กล่าวว่า ผลการประชุมจะเห็นทิศทางของธุรกิจเป็นไปในแนวโน้มเติบโตเหมือนกัน กฎเกณฑ์หลายอย่างของภาครัฐคล้ายกัน แต่ประเทศไทยจะพัฒนามากกว่า เพราะการเติบโตของประกันชีวิตไทยมาจากกรมธรรม์ประเภทคุ้มครอง ซึ่งถือเป็นหัวใจของธุรกิจประกันชีวิต รวมถึงละประเทศให้ความสำคัญเรื่องประกันสุขภาพเหมือนกัน
นายจีรพันธ์ อัศวะธนกุล นายกสมาคมประกันวินาศภัย กล่าวว่า อาจจะทำให้บริษัทประกันภัยมีการควบรวมกิจการกันมากขึ้น เพื่อเพิ่มขนาดของธุรกิจและลดต้นทุนในการดำเนินงาน เพื่อสร้างตัวเองให้แข็งแกร่งรองรับการเปิดเออีซี